PTTGC เผยการหยุดเดินเครื่องโรงโอเลฟินส์ I-4/1 ไม่กระทบผลประกอบการ
PTTGC เผยการหยุดเดินเครื่องโรงโอเลฟินส์ I-4/1 ไม่กระทบผลประกอบการ
7 เม.ย. 2558

บริษัท พีทีที โกลบอล เคมิคอล จำกัด (มหาชน) หรือ PTTGC ระบุว่า บริษัทได้เลื่อนการหยุดเดินเครื่องตามแผนของโรงโอเลฟินส์ I-4/1 (ขนาดกำลังการผลิตเอทิลีน 515,000ตันต่อปีและโพรพิลีน 310,000 ตันต่อปี) จากเดิมที่มีแผนจะหยุดเดินเครื่องเพื่อทำความสะอาด Quench Oil Tower ในช่วงเดือนสิงหาคม 2558 มาหยุดเดินเครื่องตั้งแต่วันที่ 29 มีนาคม 2558 แทนซึ่งคาดว่าจะใช้เวลาดำเนินการประมาณ 21 วันตามแผนเดิมเพื่อให้โรงงานกลับมาดำเนินการผลิตเต็มประสิทธิภาพได้เร็วขึ้น และ สอดคล้องกับสภาวะตลาด
อย่างไรก็ดี จากการเลื่อนหยุดเดินเครื่องของโรงโอเลฟินส์ I-4/1 ดังกล่าว ซึ่งส่งผลให้หน่วยเพิ่มมูลค่าผลิตภัณฑ์พลอยได้ (ขนาดกำลังการผลิตบิวทาไดอีน 75,000 ตันต่อปีและบิวทีน-125,000 ต่อปี) ที่ใช้ผลิตภัณฑ์จากโรงโอเลฟินส์ I-4/1 เป็นวัตถุดิบในการผลิตต้องเลื่อนการหยุดเดินเครื่องมาอยู่ในช่วงเวลาเดียวกัน
ทั้งนี้ บริษัทคาดว่าการเลื่อนหยุดเดินเครื่องโรงโอเลฟินส์ I-4/1 และ หน่วยเพิ่มมูลค่าผลิตภัณฑ์พลอยได้นี้จะไม่ส่งผลกระทบอย่างมีนัยสำคัญต่อผลประกอบการของบริษัท